Jeju ma' iri na ne,
maji ta ac caparut na,
mama' ac urut pain na Pacun Nein Oliveira ma'.
Iri' xo' xec pin iri na ne,
in mama' ac urut pain na cote ne xiricon Iri' Jam ma',
pain ca tao' caho' nein ma'.
Mija ac caca na oro wari' co to to mam' pin nonon Jeju ma' quem.
Xao pe ho' ac tococwa na,
ca' na ac tococwa na pain capijacon Iri' Jam.
Maqui' ac caca na oro fariseu cocon oro co ca' na taxipa' nanain ca xirao' nucun Moisés ma'.
An qui' nanam caxicam narima'.
Wara querec nanam pain ca quep cam xucun tarama' ira.
An mi' iri nonon cam Jeju ne,
xat pe rain ximijacocon oro wari' cwa' ta ac cacam na.
Tomi' ac cocon na Jeju:
Querec urut cam narima' cwa',
pain ca quep cam xucun tarama' ta taramaxicon co ca' na taxipa' capijacon Iri' Jam.
Xirao' mi' ca' napari' Moisés pane:
Na e' na pain ca to' pa' pin hwehwem oro caxicam narima' co quep caca xucun tarama' ta.
To' to' cono' pin jejem pain pacun ta napari'.
Wum quem?
Ma' carawa ca ara jem maparut cam quem na ca tomi' cocon ma'.
Wara tomi' xo' ca' xucucun con:
Tomi' querec xun e'.
Mo ta tomi' pan tem ca,
na ac capari' tara pain ca em' na ta xun ta nana.
Ac i ma' paxi' na ca wara tomi' xo' xucucun,
ane miri'om tococwa ne.
Wina quiji' na,
xirao' ac cain na macan' pain micon.
Tomi' querec mami' ac cocon na,
ac ca wara tomi' querec cocon na.
In piri' ac ne na winacon.
Tomi' ac tococwa na:
Mo ta ma' pan cuhu' co om caracat camain' ma',
wirico tara co to' cain' nam pain pacun ta tata.
Wina quiji' mami' ac ca na,
xirao' xirao' tiquin' ac cain na macan' pain micon ma'.
Taraju iri nanain ca tomi' nucun ne,
xica' mama' xica' mama' pi' pin ac caca na.
Hwerehwet cain' nana co hwanana nana ma',
mama' mama' pi' pin ac caca na co om hwanana querec nana quem.
Xica' pe na narima' co to wet con Jeju.
Tequi' xat cara ac cama na.
Tequi' pe ac ca na Jeju.
Momon caram pacara ne quem xa' ac cam na.
Om pin nana co tomi' mi' nenem pain ca mi' pin ra quequem ra?
Om na ta Taramaxicon ne ac cama na.
Om ca tomi' mi' xim pain ca mi' pin ra xim ca' quem ac cam na.
Mao ra.
Ta caracat mami' ma me ta ac cam na.